Rússar hafa lýst yfir vopnahléi við Azovstal stálverksmiðjuna í Maríupol. Þeir segjast ætla að opna leið til að almennir borgarar sem hafast við á verksmiðjusvæðinu geti flúið á brott.
Varnarmálaráðuneytið í Moskvu tilkynnti í dag um vopnahlé við Azovstal stálverksmiðjuna í Maríupol í Úkraínu. Til stendur að flytja á brott almenna borgara sem þar halda til og særða úkraínska hermenn. Rússneski herinn gerði í dag árás á fimm járnbrautarstöðvar í mið- og vesturhluta Úkraínu.
Rússar hafa nokkrum sinnum tilkynnt að þeir hafi brotið úkraínska varnarliðið í Azovstal á bak aftur, en stjórnvöld í Kænugarði hafa jafnan borið það til baka. Innrásarliðið hefur borgina Maríupol að mestu leyti á valdi sínu, en á enn eftir að ná stálverksmiðjusvæðinu. Barist hefur verið um það vikum saman. Á svæðinu eru nokkur hundruð almennir borgarar, aðallega konur og börn. Talið er að nokkur hópur hafi verið í verksmiðjunni frá 25. febrúar, degi eftir innrás rússneska hersins í Úkraínu, og að sumir hafi jafnvel ekki séð til sólar svo að vikum skiptir. Vonir standa til að hægt verði að flytja þá á brott í dag.
Árásir rússneska hersins halda áfram í dag annars staðar. Sprengjum var varpað í dag á fimm járnbrautarstöðvar í mið- og vesturhluta Úkraínu. Upplýsingar um manntjón liggja enn ekki fyrir.
Utanríkis- og varnarmálaráðherrar Bandaríkjanna hittu Volodymyr Zelensky Úkraínuforseta að máli í Kænugarði í gærkvöld. Þeir tilkynntu að sendiherra Bandaríkjanna í Úkraínu snúi til baka frá Póllandi áður en langt um líður. Einnig greindu þeir frá 713 milljóna dollara fjárstuðningi Bandaríkjastjórnar til Úkraínu og fimmtán ríkja sem hafa veitt Úkraínumönnum hernaðarstuðning.

Rússar hafa lýst yfir vopnahléi við Azovstal stálverksmiðjuna í Maríupol. Þeir segjast ætla að opna leið til að almennir borgarar sem hafast þar við geti flúið á brott. 